ការសម្ភាសន៍របស់លោកយាយ​ ឡៅ សាវ៉ន

ក.អ្នកធ្វើការសម្ភាសន៍ឈ្មោះ​ ឌី ណាផា ខ. អ្នកត្រូវគេសម្ភាសន៍ឈ្មោះ ឡៅ សាវ៉ន

ក៖​ ចឹងជាដំបូងខ្ញុំសូមថ្លែងអំណរគុណដល់លោកលោកយាយដែលបានអនុញ្ញាតឲ្យខ្ញុំសម្ភាសន៍នៅប្រវិត្តរបស់លោកលោកយាយណា​ចាសហើយការសម្ភាសន៍ណឹងត្រូវបានរៀបចំដោយសកលវិទ្យាល័យដែលមានឈ្មោះថា BYU ដែលនៅឯប្រទេសសហរដ្ឋអាមេរិក ហើយគោលបំណងដែលសកលវិទ្យាល័យចង់សម្ភាសន៍ប្រវិត្តរបស់លោកយាយគឺចង់រក្សារទុកនូវប្រវិត្តប្រជាជនខ្មែរយើងដើម្បីឲ្យកូនចៅជំនាន់ក្រោយៗគាត់
អាចស្គាល់ចឹងណាលោកលោកយាយពីប្រវិត្តរបស់ជីដូនជីតាហើយនិង រៀ​នអំពីប្រវិត្តសាស្ត្ររបស់ពួកគាត់ណាលោកយាយ ចាសហើយចឹងពេលដែលខ្ញុំសម្ភាសន៍របស់លោកយាយណឹង ខ្ញុំនឹងដាក់ការសម្ភាសន៍របស់លោកយាយនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាលោកយាយ, ចឹងតើលោកយាយយល់ព្រមឲ្យខ្ញុំដាក់សំភាសន៏របស់លោកយាយចូលទៅក្នុងវេបសាយរបស់សាលាទេលោកយាយ?

ខ៖ ចាសដាក់បាន។

ក៖ ចាសចឹងសម្រាប់ថ្ងៃខែដែលខ្ញុំសំភាសន៏គឺ នៅថ្ងៃទី១៩ ខែមិថុនា ឆ្នាំ២០២០ ហើយការសំភាន៍ត្រូវបានធ្វើឡើងនៅភូមិជាស្មន់ ឃុំមានជ័យ ស្រុកប្រាសទបាគង ខេត្តសៀមរាប ហើយខ្ញុំជាអ្នកសម្ភាសន៍ឈ្មោះឌី ណាផា ចឹងខ្ញុំចង់សួរថាតើលោកយាយមានឈ្មោះអ្វីដែរ?

ខ៖​ ខ្ញុំឈ្មោះ ឡៅ សាវ៉ន។

ក៖ ចាសចឹងលោកយាយមានឈ្មោះហៅក្រៅទេ?

ខ៖​ អត់ទេមាន មានតែមួយ។

ក៖ លោកយាយមានអាយុប៉ុន្មានហើយឆ្នាំនេះ?

ខ៖​ ៧១ឆ្នាំ។

ក៖ តើលោកយាយជាកូនទីប៉ុន្មានដែរ?

ខ៖ ខ្ញុំកូនទី៤។

ក៖ ចុះលោកយាយអាចប្រាប់ឈ្មោះរបស់បងប្អូនលោកយាយបានទេ ថាគាត់មានឈ្មោះអ្វីខ្លះ?

ខ៖ ប្រាប់បាន ទី១ឈ្មោះបងរ៉ុន ទី២ឈ្មោះបងវ៉ុន ទី៣ឈ្មោះវិន ទី៤ឈ្មោះវ៉នខ្ញុំ ទី៥ឈ្មោះគឹមហ៊ាន ទី៦ឈ្មោះសារ៉េត ទី៧ឈ្មោះសារ៉ូ ទី៨ឈ្មោះសារ៉ន ទី៩ឈ្មោះសារ៉ាយ ទី១០ឈ្មោះសុភ័ណ្ឌប្រុស ទី១១ឈ្មោះសុផានប្រុស ទី១២ឈ្មោះសុផុនប្រុស បងប្អូន១២នាក់ ខូចអស់៣នាក់នៅ៩នាក់។

ក៖ ចាស ចឹងលោកយាយមានចងចាំរឿងអំពីបងប្អូនលោកយាយទាំងការសប្បាយទាំងការកំសត់លោកយាយ?

ខ៖ ចាសខ្ញុំចាំ ខ្ញុំរៀនបានតែថ្នាក់មជ្ឈឹមដ្ឋានទី១ អាយុ១២ឆ្នាំឈប់រៀនខ្ញុំក៏ដើរដកព្រលិតតាមស្ទឹងរែកទៅលក់នៅផ្សាររលួសមកវិញទិញចេកឲ្យម៉ែលក់ទៅ
គាត់ឲ្យយកចំណេញខ្លួនគាត់នោះឯង ដើរបេះត្រួតកំពីងពួយបោះច្រាច់បេះអីទៅណា​បងប្អូនវាច្រើន។

ក៖ ចឹងលោកយាយធ្លាប់ធ្វើអ្វីខ្លះជាមួយបងប្អូនកាលពីនៅតូចៗដែរទេហើយនៅឯណាដែរលោកយាយ?

ខ៖​ នៅកំពង់ថ្កូវ ម្តាយខ្ញុំគាត់ដាំម្លូរស្លារទៅណា ដំណាំច្រើនណាស់ខ្ញុំស្រោចទឹកជាមួយបងប្អូនទៅ។

ក៖ ចឹងតើលោកយាយធ្លាប់លេងល្បែងកំសាន្ត ឬក៏ការប្រលែងលេងជាមួយបងប្អូនលោកយាយដែរទេ?

ខ៖ តែង តែងតែប្រលែងលេងខ្លះទៅ ជួនកាលក្មេងក៏ទាស់គ្នាខ្លះទៅចុះឯងបងប្អូនច្រើន

ក៖​ ចុះឥឡូវបងប្អូនរបស់លោកយាយគាត់រស់នៅទៅណាខ្លះ ហើយធ្វើអ្វីខ្លះដែរលោកយាយ?

ខ៖ នៅបាត់ដំបងធ្វើមេប៉ុស៍ នៅសៀមរាបលក់ដូរឥវ៉ាន់២នាក់ ១នៅផ្សារអង្ក្រងម្នាក់ នៅផ្សារលលួស២នាក់​ នៅភ្នំពេញមួយនាក់ នៅនេះខ្ញុំនេះឯងនៅតែ៩នាក់ទេ

ក៖ ចុះម្តាយរបស់លោកយាយគាត់ឈ្មោះអីដែរ?

ខ៖​ ឈ្មោះហៀប រឿន។

ក៖ ចុះឪពុកវិញលោកយាយ?

ខ៖ ឈ្មោះឡៅ ហួត។

ក៖ ចុះមកដល់ឥឡូវឪពុករបស់លោកយាយគាត់មានអាយុប៉ុន្មានហើយបើគិតទៅ?

ខ៖ កាលគាត់ខូចឆ្នាំ១៩៧៤ គាត់មានអាយុ៥៣ឆ្នាំ កាលឆ្នាំ៧៤មុននឹងដាច់៧៤ចូល៧៤ ខូចដោយវេទនាណាស់។

ក៖ ចុះម្តាយវិញលោកយាយបើគិតទៅ?

ខ៖ ម្តាយខ្ញុំឆ្នាំខាល បើគាត់នៅនោះអាយុ៩០ឆ្នាំលើសហើយ គាត់ខូចបានអាយុ៦៣ឆ្នាំ គាត់ឆ្នាំខាងអាយុបាន៦៣ឆ្នាំបានគាត់ខូច។

ក៖ ចុះលោកយាយដឹងថាឪពុករបស់លោកយាយគាត់កើតនៅថ្ងៃណាខែណាឆ្នាំណាទេ?

ខ៖ អត់ដឹង​ខ្ញុំអត់ដឹង ខ្ញុំចាំថាគាត់ឆ្នាំចរ ខែភទ្របទ ម៉ែខ្ញុំគាត់ឆ្នាំខាងមិនដឹងជាខែអីដឹងតែគាត់ឆ្នាំខាល

ក៖ ចុះលោកយាយដឹងថាពួកគាត់កើតនៅកន្លែងណាដែរទេ?

ខ៖ ម៉ែខ្ញុំគាត់កើតនៅលលួស គេហៅលលួសកើតក្រោមអង្ក្រងណឹងស្រុកកំណើតគាត់ បើឪពុកខ្ញុំគាត់កើតនៅកំពង់ថ្កូវគាត់អត់មានបងប្អូនបង្កើតទេ
មានតែម្នាក់គាត់។

ក៖ ចាស ចុះលោកយាយមានដឹងថាឪពុកម្តាយរបស់លោកយាយគាត់ធ្វើការអីទេដើម្បីចិញ្ចឹមជីវិតទេ?

ខ៖​ គាត់ធ្វើស្រែផង គាត់ដាំដំណាំផង។

ក៖ មានអ្វីទៀតទេលោកយាយ?

ខ៖ អត់មានអីទេ។

ក៖ ចុះឪពុកម្តាយរបស់លោកយាយគាត់ជាមនុស្សដែលមានលក្ខណៈបែបណាដែរ?

ខ៖ គាត់នោះគេរៀបអានច្រើនទាំងម៉ែខ្ញុំឪពុកខ្ញុំ។

ក៖ ចុះលោកយាយបានស្គាល់អ្វីខ្លះពីគាត់ដែរទេ?

ខ៖ មិនដឹងស្គាល់ម៉េច។

ក៖ ដូចជាគាត់មានលក្ខណៈបែបណាស្លូត សុភាព កាចអីចឹងណាលោកយាយ?

ខ៖ គាតអត់អីទេ គាត់ធម្មតាម្តាយហើយនឹងកូនតែងតែមានខឹងខ្លះ ថាខ្លះចុះឯង។

ក៖ ចុះលោកយាយមានចងចាំរឿងអ្វីខ្លះពីឪពុកម្តាយរបស់លោកយាយទេ?

ខ៖ ចងចាំកាលឆ្នាំ១៩៧៣កាលជម្លៀសនោះ គាត់ជម្លៀសផ្សេង ខ្ញុំជម្លៀសផ្សេង ខ្ញុំបានប្តីការពីឆ្នាំ៦៧ដល់៧៣គេជម្លៀសៗទៅគាត់នៅវត្តខ្សាច់យើងខាងកើត ខ្ញុំនេះខ្ញុំចេះត្បុលរុកក្នុងព្រៃដល់ភ្លឺច្បាស់ទៅជួបនឹងឪពុក ប្រធានភូមិគេអត់ទទួលក៏នៅភូមិស្វាយសកផ្សេង ហើយទាល់តែយូរនៅបាន២ ៣ខែ ឪពុកខ្ញុំគាត់នៅវត្តខ្សាច់គាត់សុំប្រធានភូមិទៅនៅខាងកើតវត្តខ្សាច់គេហៅស្រុកខាងត្បូងកន្លែងដុតក្រឡាននោះ ដល់ខ្ញុំមានកូនមួយទៀតទំងន់ ៨ខែជាង ខែ១ហើយស្រាប់តែប្អូនថ្លៃខ្ញុំណឹងជិះកង់មកប្រាប់ខ្ញុំកំពង់រែកស្រោចដល់មាត់ថ្នល់កៅស៊ូ ខ្ញុំកាប់គាស់ដាំស្ពៃ ដាំថ្នាំជក់ ដាំខ្ទឹមក្រហមស្រាប់តែប្រាប់ថាបងគេជម្លៀសឪពុកយើងហើយរទេះគេមកជម្លៀស ខ្ញុំក៏យំ យំប្រាប់ម៉ែ ម៉ែក្មេកកូនប្តីតែមួយ ថាគេជម្លៀសឪពុកខ្ញុំហើយ ខ្ញុំជិះកង់មក ស្រាប់តែប្តីខ្ញុំមកពីនេះ ប្តីទៅច្រូតថាគាត់បកមកវិញថាគេជម្លៀសឪពុក គាត់ថាឲ្យខ្ញុំឡើរជិះរទេះរត់ពួន ស្រាប់ទៅដល់ខ្ញុំកូនតែ២នេះមួយ នេះមួយ មួយ២ឆ្នាំ​ មួយទៀតទើបតែ៣ឆ្នាំ ស្រាប់តែខ្ញុំថាម៉ែអើយយើងហែកពួកទៅយក្រណាត់គ្រាន់យើងដណ្តប់ឲ្យកូនគេយកទៅឆ្ងាយ មាន២រទេះ រទេះគេមួយ រទេះយើងខ្លួនឯងមួយ ស្រាប់តែចុះឯងក៏មេនោះវាទើបងាប់ឈ្មោះក្អិតៗ វាចង្អុលខ្ញុំថាយាយសូត្រមីសាវ៉ន កុំមកហែកពួកណាពិបាកទៅឆ្ងាយណា ពិបាកទៅឆ្ងាយទៀត ដល់ហើយទៅខ្ញុំអត់ដកទេកុំហែកពូក ម៉ែខ្ញុំគាត់ថាកាលនោះគាត់អាយុ៧០ គាត់ថាត្រូវតែហែកព្រោះចៅខ្ញុំទៅតាមផ្លូវគេរងាទៅក៏ហែកពូកទៅ​ ស្រាប់តែខ្ញុំលើកពាងអំបិលពាងស្ករមកដល់រទេះ ឡើងរទេះមិនទាន់ទេ ស្រាប់តែវហែកជ្រូកខ្ញុំប៉ុនៗនេះ៦មេ វាហែកចែកគ្នាខ្ញុំទៅក៏ធ្យូងអត់ភ្លេចទេដាក់រទេះជាមួយខ្ញុំ ឡើងជិះដល់រការល្មុតក៏លើកឈប់ហូបបាយ ឈប់ហូបបាយក៏ជួបឪពុកក៏យំដាក់គ្នានោះឯងកាលនោះឪពុកខ្ញុំគាត់មានប្រពន្ធចុងមួយ ទៅនឹងម៉ែខ្ញុំនោះគាត់និយាយគ្នាទៅក៏ស្រាប់ទៅដល់វត្តសណ្តោង ទៅដល់ក៏លក់ឆ្នាំចាន យាយឆ្នបសួរថាម៉ែខ្ញុំប្រាប់ម៉ែមើលយើងធ្លាក់ទឹកអីដូចទឹកភ្លោះម៉ែអើយ ទៅក៏យាយឆ្នបថាខ្ញុំនេះឯងឆ្នបដេកមក អត់ហ៊ានយកកណ្ទេល
ចងរទេះដេកទេយកធាងដូងដាក់បាំងៗ ទៅដេកឲ្យគេមើលពោះទៅគេថាកូនកើតយប់នេះឯង មើលធ្លាក់ទឹកព្រៃទឹកអី ខ្ញុំយំៗៗ នោះម៉ែឪពុកខ្ញុំយំ ដល់ទៅសុំផ្ទះគេនៅទៅម៉ោង៧ គេបំបែកឪពុកម៉ែខ្ញុំទៅទៀត ដល់បំបែកទៅដល់បានមួយខែទៅលឺដំណឹងថាឪពុកធំពោះអត់មានថ្នាំលេបថ្នាំចាក់ កូនណឹងជិតមួយខែបានកើត គិតទៅពីខែ១ ដល់ចុងខែ២បានកើត ទៅក៏ទៅរកគ្រូខែគេស្តោះគេផ្តុំ កំសត់ណស់ ក៏បានលោកនៅវត្តនោះដាក់ឈ្មោះកូន ប្រុសអាគន្ធាដាក់ឈ្មោះវាដើម្បីឲ្យវាគង់នៅកុំឲ្យណាណី។

ក៖ ចាសចុះលោកយាយមានចាំឈ្មោះជីដូន ជីតា ខាងម្តាយលោកយាយទេ?

ខ៖​ ចាំ យាយខាងឪពុកខ្ញុំឈ្មោះយាយ រៀម កុងអោង បើខាងម៉ែខ្ញុំ ម៉ាវ៉ាន់ កុងវ៉ាន

ក៖ ចុះលោកយាយចាំទេថាជីដូនជីតាខាងឪពុកគាត់នៅឆ្នាំណា?

ខ៖ អត់ដឹង។

ក៖ អត់មានអ្នកណាប្រាប់អីខ្លះទេ?

ខ៖ ចាសអត់មានអ្នកប្រាប់ទេ។

ក៖ ចុះលោកយាយដឹងថាគាត់កើតនៅកន្លែងណាទេ?

ខ៖ ដឹងគាត់កើតនៅកំពង់ថ្កូវនេះខាងឪពុក នៅខាងកើតអង្ក្រងខាងលលួសខាងម្តាយ។

ក៖ ចុះឪពុកម្តាយលោកយាយគាត់ធ្លាប់ពីរឿងជីដូនជីតាមកកាន់លោយាយខ្លះទេ?

ខ៖ គាត់ប្រាប់ដែរ ព្រោះនែប្រាប់ថាឪពុកខ្ញុំនេះគាត់ខាងនោះខ្លួនគាត់ក៏គាត់ថាកុងនោះកុងអោងនោះក៏មានប្រពន្ធឡើង៣ ប្រពន្ធទី១បានកូន១ ប្រពន្ធទី២បានកូន២ ប្រពន្ធឈ្មោះម៉ារៀមនេះបាន បានឪពុកខ្ញុំឈ្មោះហួតនេះ​។

ក៖ ចឹងក្រុមគ្រួសារលោកយាយរស់នៅក្នុងខេត្តនេះអស់រយៈពេលប៉ុន្មានឆ្នាំដែរហើយ?

ខ៖ នៅនេះយូរហើយណាព្រោះចេញទៅតែ៣ឆ្នាំ​៨ខែទេ។

ក៖ ចាសចុះលោកយាយមានបងប្អូនសាច់ញាតិរស់នៅក្រៅប្រទេសក្រៅពីស្រុកខ្មែរយើងទេ?

ខ៖ អត់មាន​ មានតែឪពុកមារធ្វើទាហានមិនដឹងជាគេយកទៅសម្លាប់ឬអី ឪពុកមារបង្កើតមិនដឹងជាគេសម្លាប់ឬក៏គេអីបាត់រហូត

ក៖ ចុះលោកស្វាមីរបស់លោកយាយគាត់មានឈ្មោះអ្វីដែរ?

ខ៖ ឈ្មោះឌឿន ដុង។

ក៖ តើលោកយាយរៀបអាពាហណ៍ពិពាហណ៍ជាមួយលោកតាតាំងពីឆ្នាំណាដែរ?

ខ៖ ឆ្នាំ១៩៦៧។

ក៖ ចុះឆ្នាំខ្មែរ?

ខ៖ ខែពិសាខ ថ្ងៃ៧កើត។

ក៖ ចុះការរៀបអាពាហណ៍ពិពាហណ៍របស់លោកយាយណឹងរៀបចំដោយឪពុកម្តាយ ឬ រៀបចំដោយចិត្តខ្លួនឯង?

ខ៖ រៀបចំដោយឪពុកម្តាយ អត់ដែលស្គាល់សោះនៅភូមិជាប់គ្នាចេះមិនដែលស្គាល់មិនដែលនិយាយគ្នាទេ ចាស់នឹងចាស់ទេគាត់ទៅដណ្តឹង។

ក៖ ចុះលោកយាយបានទទួលថ្លៃជំនូនពីលោកតាទេ?

ខ៖ គេររៀបខ្លួនគេ ខាងប្រុសនោះគេរៀបហៅភ្ញៀវខ្លួនគេ គ្រាន់តែចំណងដៃសល់៣៨០០ក៏ទិញដីនេះចែកកូន ៣៨០០ពីសង្គមឆ្នាំ៦៧ណា ប្រាក់ថ្លៃគ្រាន់។

ក៖ ចាស ចឹងអាចប្រាប់ពីពេលវេលាដែលលោកយាយបានជួបលោកតាដំបូងនៅឯណា ហើយការស្រលាញ់គ្នាដោយរបៀបណាចឹងលោកយាយ?

ខ៖ មិនដែលស្រលាញ់មិនដែលអីទេ គ្រាន់តែឃើញម្តងខ្ញុំគេឲ្យទៅហាត់ទាហាននៅអង្ក្រងជាមួយគ្នានោះក៏ឃើញស្គាល់ប៉ុណ្ណោះឯង​មិនដែលនិយាយមិនដែលអីទេ។

ក៖ ចាសចុះលោកយាយចេះអាចនិងចេះសរសេរភាសាយើងខ្មែរបានល្អប៉ុណ្ណាដែរលោកយាយ?

ខ៖ អានចេះ សរសេរខានយូរហើយមិនសូវស្អាតទេ។

ក៖ លោកយាយបានទៅរៀននៅសាលាទេ?

ខ៖​ រៀននៅសាលាពីសង្គមចាស់គេហៅមជ្ឈឹមដ្ឋានទី១។

ក៖ ចាសចុះលោកយាយចេះភាសាអ្វីផ្សេងក្រៅពីភាសាខ្មែរយើងទេលោកយាយ?

ខ៖ អត់ចេះទេ បារាំងមើលដាច់តិចៗ ភ្លេចអស់ហើយ ចេះភាសាបារាំងតិចៗ មិនចេះនិយាយទេគ្រាន់តែចំណាំ។

ក៖ ចុះលោកយាយមានមិត្តភិក្តស្និតស្នាលធំធាត់មកជាមួយគ្នាមកដល់ឥឡូវទេលោកយាយ?

ខ៖ យាយអត់មានមិត្តនឹងនរណាទេ។

ក៖ ចុះលោកយាយធ្លាប់ធ្វើការនៅវាលស្រែអីទេលោកយាយ?

ខ៖ អូ ធ្លាប់ហើយ ឈប់រៀនឡើងឪពុកឲ្យទៅទុំរនាស់ខែ៤ខែចែត្រគេភ្ជួរនង្គ័លដៃទៅវាមិនបែកក៏ឲ្យខ្ញុំទៅទុំលើរនាស់ គេហៅស្រុកវាលគោកវត្តចាស់នោះ ២ ៣យប់ ២ ៣ថ្ងៃ ធ្លាប់ហើយដើរច្រូតដើរអី ដើរដកព្រលិតដកអីព្រោះកូនច្រើនគាត់បណ្តោយឲ្យដើរបេះប៉ោចទៅលក់នៅផ្សារលលួសបាន រែកទៅចុះឯងលក់នំ ម៉ែគាត់ឲ្យលក់នំគាត់ធ្វើនំឲ្យខ្ញុំទូលលក់ណាបងប្អូនវាច្រើននោះ។

ក៖ ចុះលោកយាយធ្លាប់ប្រកបអាជីវកម្មបែបលក្ខណៈគ្រួសារអីទេលោកយាយ ដូចជាចិញ្ចឹមគោ ចិញ្ចឹមជ្រូក ចិញ្ចឹមមានអីដែរទេលោកយាយ?

ខ៖ ចិញ្ចឹមប្តីខ្ញុំពីដើមគាត់ចិញ្ចឹមគោមេ ១ ២ ទៅឈ្មោល ២ទៅគាត់ធ្វើតែស្រែទេប្តីខ្ញុំទើបតែឈឺនេះ​ឯងហើយក៏មិនបានធ្វើអីឈឺ៧ឆ្នាំហើយរឹងខ្លួនអស់ មាន់ទាអីចិញ្ចឹមតាក់តិចធម្មតាដល់ខ្ញុំសមាទាន១៥ឆ្នាំទៅក៏អស់។

ក៖ ចឹងលោកយាយធ្លាប់ប្រកបមុខរបស់អ្វីដែរដើម្បីចិញ្ចឹមជីវិតដែរលោកយាយ?

ខ៖ ណឹងមានរកអីទេខ្ញុំ គ្រាន់តែគាត់ចិញ្ចឹមគោទៅគោមេទៅដល់បានកូនក៏លក់ចែកស្រូវខ្លះក៏លក់ចាយខ្លះទៅនោះឯង។

ក៖ ចឹងលោកយាយធ្លាប់ធ្វើអ្វីផ្សេងទៀតទេលោកយាយ?

ខ៖ អត់បានធ្វើអី។

ក៖ ចាស តាំងពីក្មេងរហូតមកដល់ពេលនេះតើជីវិតរបស់លោកយាយមានការផ្លាស់ប្តូរអ្វីដែរលោកយាយ?

ខ៖ ផ្លាស់ដូចថាមិនសូរនឿយប៉ុណ្ណោះឯង បើខ្ញុំមិនចេះដេកថ្ងៃផងកូនចៅនៅជាមួយអីយើងឃើញកូនចៅរវល់ក៏រត់ទៅជួយទៅ។

ក៖ ចាសចុះលោកយាយចូលចិត្តពិសារម្ហូបអ្វីដែរលោកយាយ ម្ហូបដែលលោកយាយចូលចិត្តជាងគេ?

ខ៖ ចូលចិត្តស្ងោរណាំង៉ូវ ចូលចិត្តតែសាច់ ធុរ៉េនចូលចិត្តជាងគេ។

ក៖ តាំងពីក្មេងៗមកលោកយាយចូលចិត្តលេងល្បែងប្រជាប្រិយអ្វីខ្លះដែរលោកយាយ?

ខ៖ មិនចេះលេងអីទេខ្ញុំចេះតែលេងសេនបោះ បៀរអត់មានចេះសោះ អត់ចេះអីទេចេះតែលោតលេងលោតគេបោះសេន។

ក៖ ចុះលោកយាយមានចងចាំបទចម្រៀងណាដែលលោកយាយចេះតាំងពីតូចរហូតមកដល់ពេលឥឡូវទេលោកយាយ?

ខ៖ អូ អត់ចាំទេ។

ក៖ ចាសចុះលោកយាយចូលចិត្តស្តាប់បទចម្រៀងអីអត់លោកយាយ?

ខ៖ សព្វថ្ងៃចូលចិត្តស្តាប់តែរឿងខ្មែរ។

ក៖ ចុះក្នុងក្រុមគ្រួសារលោកយាយមាននរណាចេះលេងឧបរកណ៍តន្រ្តីអីទេលោកយាយ?

ខ៖ អត់មានទេ។

ក៖ តើផ្ទះរបស់លោកយាយមានលក្ខ​ណៈបែបណាដែរលោកយាយតាំងពីនៅក្មេងរហូតមកដល់ឥឡូវនេះលោកយាយធ្លាប់ផ្លាស់ប្តូរអ្វីខ្លះទេ?

ខ៖ បានធ្វើឲ្យតាគាត់ចុះស្រួលបត់ជើស្រួលគាត់រឹងដៃណាស់ បងបត់ជើងឈឺ៧ឆ្នាំហើយ។

ក៖ តើផ្ទះណឹងលោកយាយធ្វើខ្លួនឯង ឬក៏ជួលគេធ្វើ?

ខ៖ ជួលគេធ្វើ។

ក៖ ចុះលោកយាយមានជំនាញអ្វីខ្លះពីក្រុមគ្រួសារលោកយាយដែរទេ?

ខ៖ ចេះដេរខោអាវសព្វថ្ងៃដេរខោអាវចាស់គ្នាឯងទៅណាគ្រាន់បានធ្វើបុណ្យ ថ្ងៃណាក៏ដេរទៅថ្ងៃណាក៏អត់ សុំសីល។

ក៖ ចឹងអាចលោកយាយអាចនិយាយប្រាប់អំពីពេលដែលលោកយាយពិបាកក្នុងជីវិតណាលោកយាយ មិនថាជារឿងអ្វីដែលបានកើតឡើងចឹងណា។

ខ៖ ជំនាន់ប៉ុល ពតខ្លាំងវាចូលវាមកដល់ផ្សារលលួសខ្ញុំរត់ទៅលិច រត់ទៅលិចទៅកូនខ្ញុំមីបងនោះវារវល់ទៅប្រលងសៀមរាបទៅ នៅតែកូន៣ជាមួយខ្ញុំនៅក្រោមត្រង់សេក្រោមផ្ទះអត់មានដំបូល ស្រាប់វាបាញ់ត្រូវគោត្រូវឆ្កែ ខ្ញុំញ័រវាទាររកបារីខ្ញុំលើកបារីមកឲ្យវាទាំងអស់ កុំមារ មារអញ ខ្ញុំអើយបើដូចសព្វថ្ងៃខ្ញុំងាប់ ហើយម្តងទៀតងាប់នោះវារកមនុសសែងខ្មោចទៀតឯណាកូនប្រុសទៅណាអស់ ខ្ញុំថាកូនប្រុសអត់មានទេខ្ញុំណឹងកុហកគេប្តីខ្ញុំទៅមើលកូននោះគ្រុនឈាមនៅពេទ្យខេត្ត យីសស្រុកនេះរកតែកូនប្រុសជួយសែនខ្មោចមិនបាន ខ្មោចសែងមកមុខខ្ញុំ ខ្ញុំយកបារីទៅឲ្យគេទាំងអស់ វាយកអីៗទាំងអស់វិទ្យុអីនៅផ្ទះណឹង អូខ្ញុំភ័យណាស់។

ក៖ ចឹងលោកយាយធ្វើអ្វីខ្លះដើម្បីឆ្លងកាត់ការលំបាកណឹងណាលោកយាយ?

ខ៖ មិនដឹងធ្វើអ្វី។

ក៖ ដូចជាបានឆ្លងកាត់ដោយរបៀបណានៅការលំបាកទាំងអស់ណឹងលោកយាយ?

ខ៖ យាយទៅភ្លេចកូនខ្ញុំសុទ្ធតែកូនខែ២នាំគ្នាជម្លៀសដល់រការកំប៉ុតខ្ញុំនៅឯវត្តសណ្តោងឆ្ងាយដែរ៤គីឡូ ស្រាប់តែប្រធានភូមិប្រាប់ថាឆាប់ចេញលន់ ណុល មកដល់ឥឡូវហើយឲ្យតែវាទាន់យកសម្លាប់ចោល ខ្ញុំមានគោបាក់ជើងនៅក្រោមផ្ទះមួយខែដើរមិនរួច ខ្ញុំអើយសំពះ២នាក់ម៉ែក្មេកបន់ថាគុណម៉ែគុណឪគុណព្រះធរណីអើយជួយឲ្យគោខ្ញុំដើររួចបានទៅ គេរត់ចេញអស់ហើយនៅតែឈ្នប់ ស្រាប់តែបណ្តើរគោមកដឹកបានដឹងគោនេះបានមួយកំពស់ប៉ុណ្ណេះៗ៥ឆ្នាំ និង ៣ឆ្នាំ ឲ្យខ្ញុំបីអាប្រុសនេះ គេជម្លៀសរត់កាត់ព្រៃនិយាយពីជើងម្តាយខ្ញុំអាណិតគាត់និយាយពីបុកនឹងជំរុកឲ្យសុះចេញឈាម ខ្ញុំក៏អោនចេះអោនទ្រកូនភ្លៀងស្រឹមៗទំរាំដល់ដំរីកូនទៅដល់
ដាក់កូននៅកន្ទេលស្រមោចខំកូនទៀតអា២នាក់នេះ ខ្ញុំជាប់កូនងារ អូកំសត់ណាស់ប្តីដាក់ឥវ៉ាន់ដាក់ខ្ញុំរួចគេឲ្យទៅជួយដឹកស្រូវនៅភូមិចាស់គេ គេខ្លាចឆេះ ហើយគេជម្លៀសយើង យើងខំតស៊ូជួយគេក៏គេឲ្យយើងនៅគេអត់បញ្ចូនយើងទៅទៀត។

ក៖ ចុះលោកយាយមានបទពិសោធន៍ល្អៗអ្វីខ្លះដែរនៅក្នុងជីវិតរបស់លោកយាយ ដូចជាពេលវេលាសប្បាយអីចឹងណា?

ខ៖ មិនទាន់មានពេលសប្បាយ បើខ្ញុំថាសព្វថ្ងៃពិបាកខ្ញុំស្គាល់ហើយ នឿយស្គាល់ហើយនៅតែសប្បាយណឹងមិនមានទេមិនដែលមាននឹងគេ។

ក៖​ កាលពីនៅក្មេងលោកយាយមានក្តីស្រម៉ៃអ្វីខ្លះដែរលោកយាយពេលលោកយាយធំឡើងណា?

ខ៖ មិនដឹងស្រម៉ៃអីទេ។

ក៖ ចុះសិនជាលោកយាយអាចប្រាប់ទៅកាន់កូនចៅជំនាន់ក្រោយៗរបស់លោកយាយ តើលោកយាយនឹងផ្តាំផ្ញើរអ្វីដល់ពួកគាត់ដែរ?

ខ៖ និយាយទៅកាន់កូនអើយខំប្រឹងខំរកខំរៀន ម្តាយឪពុកគ្មានអីចែកទេនេះហើយចែកកេរ្តិ៍ចំណេះ បើកូនមិនខំរៀនខំរក បើចៅមិនខំរៀនខំរកពិបាកហើយ យើងចាញ់គេហើយចាញ់ទាំងសេដ្ឋកិច្ចចាញ់ទាំងចំណេះហើយ ផ្តាំប្រាប់ចេះ​ឯងកុំឲ្យដូចម៉ែដូចយាយពីមុន។

ក៖ ចាសលោកយាយមានអ្វីបន្ថែមទៀតទេលោកយាយ?

ខ៖ ចាស រកនឹកមិនឃើញ។

ក៖ ចាសអត់អីទេលោកយាយ ចឹងខ្ញុំសូមថ្លែងអំណរគុណដែលលោកយាយបានចំណាយពេលវេលាដើម្បីឲ្យខ្ញុំមកសម្ភាសន៍លោកយាយ ចាសខ្ញុំសូមជូនពរឲ្យលោកយាយមានសុខភាពល្អ និងមានសុភមង្គលណាលោកយាយ ចាសអរគុណច្រើនណាលោកយាយ។